አየር መንገዱ በኮሮና ወቅት የ12 ሀገራት አውሮፕላኖች መጠገኑን አሳወቀ
አዲስ አበባ:- ኮሮና በዓለም ከተስፋፋ ጀምሮ በጥቂት ወራት ውስጥ ከእራሱ አውሮፕላኖች በተጨማሪ 40 የሚጠጉ የ12 ሀገራት አውሮፕላኖችን መጠገኑን የኢትዮጵያን አየር መንገድ አስታወቀ። 
በኢትዮጵያ አየር መንገድ የኦፕሬሽን ዋና መምሪያ ኃላፊ አቶ መስፍን ጣሰው በተለይ ለአዲስ ዘመን እንደገለጹት ፤ ኮሮና በሽታ በተከሰተበት ወቅት በርካታ ሀገራት አውሮፕላኖቻቸውን ለማስጠገን ወደ ኢትዮጵያ አየር መንገድ አምጥተው ለማስጠገን ጥያቄ ያቀረቡ ሲሆን ከቀረቡለት ጥያቄዎች ውስጥም 12 ለሚሆኑ ሀገራት 40 አውሮፕላኖቻቸውን ለመጠገን ችሏል። 
የጥገና አገልግሎቱ ከተሰጣቸው አየር መንገዶች መካከል የሳኡድ አረቢያ፤ የደቡብ አፍሪካ እና የሌሎች ሀገራት አየር መንገዶች እንደሚገኙበት የገለጹት፤ አቶ መስፍን፤ ለአብነት በኢትዮጵያ አየር መንገድ ጥገና ማዕከል ስር የሳኡዲ አየር መንገድ ዘጠኝ አውሮፕላኖች የጥገና አገልግሎት መሰጠቱን ገልጸዋል። አሁንም ጥገና እየተሰራላቸው የሚገኙ የተለያዩ ሀገራት አውሮፕላኖች መኖራቸውን አስታውሰው፤ በቀጣይ ጊዜያትም ከሞተር ጀምሮ የተለያየ የኢንጂነሪንግ ባለሙያዎችን ተሳትፎ የሚጠይቁ ከባድ እና ቀላል የጥገና አገልግሎቶችን ለማግኘት የተለያዩ ሀገራት ጥያቄ እያቀረቡ መሆኑን ገልጸዋል። 
እንደ አቶ መስፍን ገለጻ፤ የኢትዮጵያ አየር መንገድ ዘመናዊ የሚባሉትን እንደ ኤር ባስ ኤ 350 እና የተለያዩ የቦይንግ አውሮፕላኖችን የመጠገን አቅም ገንብቷል። የድሪምላይነር ቦይንግ አውሮፕላኖች ሞተርን ጨምሮ የተለያዩ የአውሮፕላን ሞተር /ኢንጂኖችን/ ሀገር ውስጥ ለመጠገን የሚያስችል ብቃት ፈጥሯል። አየርመንገዱ
 ባቋቋመው ማዕከል ውስጥ የተለያዩ የአውሮፕላን ክፍሎችን የመጠገን ብቃት በመፍጠሩ የውጭ ምንዛሪን በማዳን ረገድ ሰፊ ሥራ እያከናወነ ይገኛል። ለዚህም ሥራ አየር መንገዱ ከኢትዮጵያ ሲቪል አቪዬሽን እና ከአሜሪካን አቪዬሽን ተቋም ጭምር ፈቃድ አግኝቷል። በቀጣይም በርካታ አውሮፕላኖችን ለመጠገን የሚያስችለውን ብቃት ለማሻሻል በየዓመቱ አዳዲስ 300 አይነት የመለዋወጫ እቃዎችን ለመጠገን የሚያስችል አቅም ለመፍጠር እቅድ ተይዟል። 
ከኮሮና በሽታ ጋር ተያይዞ የአየር በረራ መቋረጦች ቢፈጠሩም ችግሩ ያመጣውን እድል ከመጠቀም አንጻር አየር መንገዱ የተለያዩ የገቢ ማግኛ ሥራዎችን
 እያከናወነ መሆኑን የተናገሩት አቶ መስፍን ከእቃ ማጓጓዝ ሥራ በተጨማሪ በጥገና አገልግሎት ገቢን ለማሳደግ በጥራት እና በፍጥነት እየሰራ መሆኑን ገልጸዋል። የኢትዮጵያ አየር መንገድ ጥገና ማዕከል ውስጥ የሚሰሩ ባለሙያዎች በዚህ ረገድ በቂ ሙያ እና ግንዛቤ ያላቸው በመሆኑ ሥራውን በብቃት እያከናወኑ እንደሚገኙ አስረድተዋል። 
እንደ ኢትዮጵያ አየር መንገድ መረጃ ከሆነ፤ በጥገና ማዕከሉ ውስጥ የሚሰሩ አብዛኛዎቹ ባለሙያዎች ቴክኒሺያኖች ሲሆኑ የጥራት ቁጥጥር፣ የፋይናንስ ባለሙያዎች እና ሌሎች ሙያተኞችን ጨምሮ ሶስት ሺህ ሠራተኞች በጥገና ማዕከሉ ይገኛሉ።
አዲስ ዘመን ሰኔ 13/2012
ጌትነት ተስፋማርያም